A Tanács 102/76/EGK rendelete
(1976. január 19.)
az egyes Norvégiából származó halászati termékek esetében alkalmazandó vámszabályokról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. és 113. cikkére,
tekintettel a Bizottság javaslatára,
tekintettel az Európai Parlament véleményére [1],
mivel az Európai Gazdasági Közösség és Norvégia között történt levélváltásban a Közösség vállalta, hogy autonóm vámcsökkentést hajt végre egyes Norvégiából származó, a közös vámtarifa ex 03.01, ex 16.04 és ex 16.05 száma alá tartozó halászati termékekre, feltéve hogy Norvégia betartja a halászati ágazatban jelenleg érvényes általános versenyszabályokat;
mivel az említett levélváltás bizonyos származási szabályokat állapított meg; mivel ha ezeknek a szabályoknak az alkalmazására kerül sor, meg kell állapítani a származó termékek szállítására és az igazgatási együttműködésről szóló rendelkezésekre vonatkozó feltételeket; mivel azt a tényt, hogy a kérdéses termékek származó termékek, a norvég vámhatóság által a megfelelő termékek exportálásakor kiállított szállítási bizonyítvánnyal kell igazolni,
ELFOGADTA EZT A RENDELETET:
1. cikk
(1) A Közösség eredeti tagállamaiba irányuló és a közös vámtarifa ex 03.01, ex 16.04 és ex 16.05 vámtarifaszáma alá tartozó, az e rendelethez mellékelt I. táblázatban felsorolt, a Norvégiából származó termékek importjára alkalmazandó vámok a megjelölt szintre csökkennek.
(2) A Dániába és az Egyesült Királyságba irányuló és a közös vámtarifa ex 03.01, ex 16.04 és ex 16.05 vámtarifaszáma alá tartozó, az e rendelethez mellékelt II. táblázatban felsorolt, a Norvégiából származó termékek importjára alkalmazandó vámok a megjelölt szinten kerülnek rögzítésre.
(3) Az Írországba irányuló és a közös vámtarifa ex 03.01, ex 16.04 és ex 16.05 vámtarifaszáma alá tartozó, az e rendelethez mellékelt III. táblázatban felsorolt, a Norvégiából származó termékek importjára alkalmazandó vámok a megjelölt szintre csökkennek, illetve a megadott szinten kerülnek rögzítésre.
(4) Az (1), a (2) és a (3) bekezdésben meghatározott csökkentések kizárólag akkor alkalmazhatók, ha Norvégia betartja a jelenlegi vagy jövőbeli közösségi referenciaárakat.
2. cikk
A származó termékek értelmezését és az igazgatási együttműködés szabályait e rendelet melléklete határozza meg.
3. cikk
A sprotni- (Sprattus sprattus) konzerv semmilyen esetben sem tartható raktáron, nem állítható ki eladás céljából, nem hozható forgalomba, illetve nem értékesíthető a Közösségben a sprotni- vagy brislingkonzervtől eltérő néven; különösen tilos a norvég szardínia, szardella vagy hering név használata.
4. cikk
(1) Az 1460/74/EGK rendelettel [2] módosított, az egyes Norvégiából származó halászati termékek esetében alkalmazandó vámkezelésről szóló, 1973. december 27-i 3609/73/EGK tanácsi rendelet [3] hatályát veszti.
(2) Az (1) bekezdés értelmében hatályon kívül helyezett rendeletre való hivatkozásokat az e rendeletre való hivatkozásokként kell értelmezni.
5. cikk
Ez a rendelet 1997. február 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1976. január 19-én.